बोली- कोर्ट में वकील कहते थे कि मैंने पैसों के लिए ये सब किया, इन दिनों को ताउम्र भूल नहीं पाऊंगी
lucknow rape case, crime, 18 साल की एक लड़की, लखनऊ की लोअर मिडिल क्लास फैमिली में पली बढ़ी। पढ़ने-लिखने का शौक है इसलिए ट्यूशन पढ़ाकर अपनी फीस का इंतजाम करती। लेकिन 5 महीने से वो ट्यूशन पढ़ाने नहीं जा रही।
18 साल की एक लड़की, लखनऊ की लोअर मिडिल क्लास फैमिली में पली-बढ़ी। पढ़ने-लिखने का शौक है, इसलिए ट्यूशन पढ़ा कर अपनी फीस का इंतजाम करती। लेकिन, 5 महीने से वह ट्यूशन पढ़ाने नहीं जा रही। यहां तक कि उस रोड पर जाने से भी घबराती है। वजह यह कि 15 अक्टूबर, 2022 को अपनी हवस मिटाने के लिए दो दरिंदों ने उस लड़की का रेप किया। उसके बाद उसे सड़क पर फेंक दिया।
पुलिस ने दोनों लड़कों इमरान और आकाश को गिरफ्तार किया। अब 149 दिन बाद यानी 14 मार्च को उन दोनों को उम्रकैद की सजा सुनाई गई। साथ ही 1 लाख 70 हजार का जुर्माना भी लगाया गया। आरोपियों को सजा होने के बाद हमने पीड़िता से बात की। उसकी पहले की जिंदगी और अब की जिंदगी के बारे में जानने की कोशिश की।
चलिए इस पूरी घटना को, रेप के बाद बच्ची की तरफ उसके घर वालों के व्यवहार को और विपक्षी वकीलों के पूछे सवालों को सिलसिलेवार तरीके से जानते हैं। 
एक लड़का ऑटो चलाता, दूसरा लड़की का रेप करता 
15 अक्टूबर, 2022। रात के करीब 8 बजे होंगे। लड़की चिनहट से ट्यूशन पढ़ा कर लौट रही थी। परिवार की आर्थिक स्थिति कमजोर थी, इसलिए ट्यूशन से पैसे कमाकर खुद अपनी फीस भरती थी। शाम के करीब 8 बजे घर जाने के लिए ऑटो में बैठी। ऑटो इमरान चला रहा था। साथ में उसका दोस्त आकाश भी बैठा था। जैसे ही ऑटो थोड़ा आगे बढ़ा, लड़की को दोनों लड़कों की हरकतें अजीब लगने लगीं।
वे दोनों लड़के बार-बार आपस में कुछ बात करते। फिर फोन पर किसी से बात करने लगते। बात करने के दौरान वह पीछे मुड़कर उस लड़की को देखते। लड़की को यह सब थोड़ा अटपटा लगा, इसलिए वहां से अपना ध्यान हटाने के लिए वह अपने फोन में देखने लगी। तभी आगे बैठे लड़के ने ऑटो से एक भारी चीज उठाई और लड़की के सिर पर मार दी। लड़की बेहोश हो गई।
बेहोशी की हालत में उसे उठाकर सुशांत गोल्फ सिटी के पीछे झाड़ियों में ले गए। फिर दोनों ने बारी-बारी से उसके साथ रेप किया। इसके बाद उसे ऑटो में बैठाया। एक लड़का ऑटो चलाता, दूसरा उससे फिर रेप करता। जब दोनों का मन भर गया, तो उसे गोमतीनगर के हुसड़िया चौराहे पर फेंककर भाग गए।
खून से लथपथ लड़की सड़क पर पड़ी थी
जहां वे लड़के उस बच्ची को छोड़कर भागे, वहां एक तरफ 100 मीटर की दूरी पर हुसड़िया चौकी थी। दूसरी तरफ इतनी ही दूरी पर पिंक बूथ था। लेकिन, पुलिस को इस घटना की कानों-कान खबर नहीं हुई। जब उस लड़की के पास लोगों की भीड़ इकट्ठा हो गई, लोगों ने शोर मचाया तब वहां पुलिस पहुंची। अब तक लड़की के घरवाले भी वहां पहुंच चुके थे।
पुलिस ने लड़की बच्ची से बात की। पूरी बात जानने के बाद पुलिस उसे हॉस्पिटल नहीं, बल्कि करीब 5 किमी दूर उस जगह ले गई जहां उसका रेप हुआ। रात करीब 11 बज गए, जब लड़की को हुसड़िया चौकी लाकर उससे पूछताछ की गई। लेकिन ना ही कोई मेडिकल टेस्ट हुआ, ना ही रिपोर्ट दर्ज की गई। पूछताछ कर उसको घर भेज दिया गया।
अगली सुबह करीब 11 बजे। पीड़िता अपने परिवार के साथ थाने पहुंची। लेकिन, 20 घंटे बीतने के बाद भी FIR दर्ज नहीं हुई। शाम 6 बजे। पीड़ित लड़की के करीब 20 दोस्त पुलिस थाने के बाहर इकट्ठा हो गए। उन्होंने थाने के बाहर हंगामा कर दिया। पुलिस पर दबाव बना, तब जाकर रिपोर्ट दर्ज की गई। इसके बाद पीड़िता को झलकारी बाई अस्पताल में एडमिट कराया गया।
मेडिकल टेस्ट हुए, जिसमें रेप की पुष्टि हुई। साथ ही जब केस चर्चा में आया, तो हुसड़िया चौकी इंचार्ज को सस्पेंड कर दिया गया। साथ ही 3 थाना प्रभारियों को भी नोटिस दिया गया।
कम उम्र में पूरी जिंदगी कोर्ट के चक्कर काटते ही बीत जाएगी 
5 महीने पहले लड़की अस्पताल में एडमिट थी, तब हम उससे मिलने गए। उसके दोस्तों की मदद से उस तक पहुंचे और उससे पूरी बात जानी। लेकिन इस सब में बच्ची की मां भी वहां मौजूद थीं। वह नहीं चाहती थीं कि ये केस बाहर आए।
अपराधियों को सजा होने के बाद हमने लड़की से पूछा कि परिवार इस घटना को छिपाना चाहता था, तो उसने ये लड़ाई कैसे लड़ी? इस पर वह लड़की बताती है कि मेरा परिवार ये बात सिर्फ इसलिए छिपाना चाहता था क्योंकि उन्हें लगता था कि इतनी कम उम्र में मैं ये सब झेल नहीं पाउंगी। परिवार नहीं चाहता था कि मैं पूरी जिंदगी थाने और कोर्ट के चक्कर काटती रहूं। लेकिन मैंने उन्हें समझाया, तो वो भी मेरा साथ देने के लिए तैयार हो गए।
वकीलों के सवाल मुझे जिंदगी भर कचोटते रहेंगे
लड़की ने बताया कि इन 149 दिनों में उसे 7 बार कोर्ट के चक्कर लगाने पड़े। जब भी वो कोर्ट जाती, तो विपक्षी वकील उससे अटपटे सवाल करते। वो कहती है, “वकील ने पूछा कि मैंने घटना की रात ही FIR क्यों नहीं दर्ज कराई? अब मैं उन्हें कैसे समझाऊं कि उस वक्त मेरी ये सब सोचने-समझने की हालत ही नहीं थी।”
साथ ही वकील का ये भी कहना था कि मैं पहले उन लड़कों के साथ मॉल में घूमने गई उसके बाद उनसे पैसे लेकर उन्हें अपने साथ संबंध बनाने दिए। बाद में रेप का इल्जाम लगा दिया। वो बोली कि ये बात सुनकर कुछ देर तो मैं समझ ही नहीं पाई कि इसका क्या जवाब दूं। मुझे रेप के वक्त जितनी तकलीफ हुई, ऐसी बातों से उससे ज्यादा दर्द हो रहा था। मुझे ऐसा लगने लगा कि ये बेतुकी बातें करके कोर्ट में बार-बार मेरा रेप हो रहा है।
इन सब बातों के बावजूद मैंने हार नहीं मानी और इंसाफ की लड़ाई लड़ी। मेरे परिवार और दोस्तों ने इसमें पूरा साथ दिया। जहां मैं कमजोर पड़ी, उन्होंने मुझे संभाला। मैं बहुत लकी हूं कि मेरे आरोपियों को 149 दिन में सजा हो गई। वरना लड़कियों की पूरी जिंदगी बीत जाती है और उन्हें न्याय नहीं मिलता।
लड़की को न्याय तो मिल गया लेकिन वो कहती है कि ये पांच महीने वो कभी भूल नहीं पाएगी। घटना के बाद उसकी पूरी जिंदगी बदल गई है।
चौंक कर जाग जाती और फिर रात भर सो नहीं पाती 
लड़की बताती है कि मेरे सामने तो नहीं, पर घर में इस बारे में हर रोज बात होती। कोई रिश्तेदार आता, तब भी दबी आवाज में इस घटना का जिक्र जरूर करता। सामने तो सब साथ देते, पर पीठ पीछे बार-बार उस दिन को याद दिलाकर मेरे जख्मों को कुरेदा जाता।
वह कहती है कि पहले मैं स्कूल के बाद ट्यूशन पढ़ा कर जब आती, तो इतना थक जाती कि बिस्तर पर जाते ही सो जाती थी। लेकिन, घटना के बाद से मुझे अब जल्दी नींद नहीं आती। मैं रात भर उसी बारे में सोचती रहती हूं। जब सो जाती, तो अक्सर बुरा सपना देखकर चौंक जाती और फिर रात भर नींद नहीं आती।
साथ ही अब मेरा पूरा परिवार बहुत डरा हुआ है। मैं स्कूल तो जाती हूं, लेकिन शाम को घर से बाहर नहीं निकल सकती। जहां मेरे साथ ये घटना हुई उसके पास मेरे कई दोस्त रहते हैं। वो अक्सर मुझे बुलाते, पर अब तक उस रास्ते पर दोबारा जाने की मेरी हिम्मत ही नहीं हुई। वहीं घरवाले भी अब मुझे बाहर भेजने में बहुत डरते हैं।
मेरे स्कूल जाने से पहले वहां रेप को लेकर सेमिनार हुआ
घटना के बाद जब पहली बार स्कूल गई, तो साथ पढ़ने वाले स्टूडेंट्स का कैसे व्यवहार था? इस सवाल पर लड़की कहती है कि स्कूल जाने पर मुझे किसी ने महसूस ही नहीं होने दिया कि मेरे साथ कुछ हुआ है। सब मेरे साथ बहुत अच्छे से रहे। स्टूडेंट्स और सभी टीचर्स ने मेरा पूरा सपोर्ट किया।
मुझे दोस्तों से ये भी पता चला कि जब मेरे साथ ये घटना हुई, उसके बाद स्कूल में एक सेमिनार रखा गया। उसमें सभी बच्चों को बुलाकर समझाया गया कि जब भी मैं स्कूल आऊं, तो मुझसे क्या बोलना है? मेरे साथ कैसा व्यवहार करना है? वैसे ही सब बच्चों ने किया। मुझे अब भी मेरे सभी दोस्त इस चीज से उबरने में पूरी मदद करते हैं।
20 घंटे तक पीड़िता जख्मी हालत में बैठी रही, पुलिस शिफ्ट बदल-बदलकर पूछताछ करती रही
नीचे लगी फोटो ध्यान से देखिए। ये जख्म गिरने से नहीं लगे। दो दरिदों ने अपनी हवस मिटाने के लिए नोचा है। 12वीं में पढ़ने वाली लड़की उन दोनों से हार गई। 2 घंटे में दो जगह रेप किया। पहले प्लासियों मॉल के पास झाड़ियों में, फिर ऑटो के अंदर। उसके बाद पुलिस चौकी से 100 मीटर दूर फेंककर भाग गए। उसके बाद क्या-क्या हुआ? यह जानने के लिए दैनिक भास्कर की टीम पीड़ित लड़की से मिलने अस्पताल पहुंची। उसने आरोपियों और प्रशासन को लेकर जो बताया, वह हैरान करने से ज्यादा शर्मसार करने वाला था।
आधा खून, आधी मिट्टी में सनी खड़ी थी पीड़िता
15 अक्टूबर, 2022। रात के 9 बजकर 50 मिनट। खून से लथपथ पीड़िता सड़क किनारे बनी रेलिंग पकड़कर खड़ी थी। कांप रही थी। हाथ-पैर से खून और आंखों से आंसू निकल रहे थे। कपड़ों पर मिट्टी लगी थी। उसे देखने के लिए करीब 50 लोगों की भीड़ जुट गई। पीड़िता ने एक आदमी से फोन मांगा और अपनी दोस्त का नंबर मिलाया। फोन उठा तो कहा, जल्दी से हुसड़िया चौराहे पर आ जाओ। इसके बाद कुछ बोल नहीं सकी और फफककर रोती रही। पूरी खबर पढ़ने के लिए यहां क्लिक करें।